Diari Oficial de la Generalitat Valenciana


Sumari del DOGV 9680, del 11-09-2023 (2023/9146)

Anunci de la tercera convocatòria pública SCROLL, de presentació de projectes expositius audiovisuals de caràcter artístic per a l'exhibició dins del projecte «NEGRE», per als anys 2023 i 2024.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9680

Data del DOGV
:   11-09-2023

Secció del DOGV
:   V. ANUNCIS - C) ALTRES ASSUMPTES

Número del document
:   2023/9146


Data del document
:   04-09-2023

Organisme emissor


Tipus de document
:   Anunci

Anàlisi jurídica

 Descriptors 

:   * ajuda pública

Anunci de la tercera convocatòria pública SCROLL, de presentació de projectes expositius audiovisuals de caràcter artístic per a l'exhibició dins del projecte «NEGRE», per als anys 2023 i 2024. [2023/9146]  
1. Objecte  
SCROLL  
«Una història en espiral, el temps cap arrere o a bots, desballestat. Scroll es presenta, en aquesta ocasió, com un marc des del qual pensar implicacions diferents a les que marca la nostra concepció habitual del scroll: de dalt a baix, de principi a fi o la fal·làcia de l'infinit. Què succeiria si el scroll anara en espiral- Què passaria si el desplaçament en scroll fora el principi d'una desorientació i no el d'un desplaçament lineal, ordenat i clar-  
Aquesta nova edició de scroll busca atendre pràctiques artístiques que, d'una manera o d'una altra, plantegen processos o narratives no lineals, desordenats o capaços de desafiar la concepció habitual que tenim del temps i de l'espai. Es tracta d'una crida a explorar el desordre o els camins alternatius que caldria buscar si, en tractar de fer scroll, res es moguera en realitat per estar pegant-nos de front sempre amb el mateix horitzó». M.S.  
  
Objectiu de la convocatòria  
El Consorci de Museus de la Comunitat Valenciana (CMCV) presenta la II Convocatòria pública de presentació de projectes expositius audiovisuals de caràcter artístic per a la seua exhibició dins del projecte «NEGRE» a la sala audiovisual de la Caixa Blanca del Centre Cultural Les Cigarreres, per als anys 2023 i 2024 com a complement a altres propostes expositives fruit d'iniciatives institucionals, municipals i/o de la col·laboració amb altres institucions públiques i privades. Els projectes seleccionats seran objecte cadascun d'ells d'una exposició organitzada dins del projecte «NEGRE» a la Sala Audiovisual de la Caixa Blanca del Centre Cultural Les Cigarreres.  
  
«NEGRE»  
«NEGRE» és un projecte de programació expositiva situat a la sala audiovisual de la Caixa Blanca del Centre Cultural Les Cigarreres. L'objectiu d'aquest projecte és l'explotació d'aquest espai com a lloc d'exposició, experimentació i difusió de projectes artístics que exploren les possibilitats de l'audiovisual en el seu ús i context contemporani. A més, «NEGRE» pretén generar suport a nous creadors que treballen amb el mitjà audiovisual, impulsant i generant condicions que faciliten l'exhibició i la difusió dels seus projectes dins i fora del Centre Cultural Les Cigarreres.  
  
TEMA  
Succeeix a vegades: movem els dits per a fer scroll i rebotem de seguida amb el sòl. Aquest rebot, a vegades més dur, a vegades més bla o suau, es converteix en uns segons —o minuts— d'esbrinar com hem de desplaçar-nos per aquesta interfície que se'ns presenta. Aquest lapse de temps és suficient per a sacsejar la nostra imaginació: serà cap arrere- serà estàtic- serà en espiral- Quasi mai succeeix una gran sorpresa, però, quan n'hi ha, el que se'ns presenta és, per fi, una forma-altra, una forma-diferent, de desplaçar-nos i comprendre la narrativa que se'ns proposa.  
Pensem en les partitures dels artistes Christian Marclay o Josep Maria Mestres Quadreny, composicions musicals en espiral o circulars en les quals la disposició dels objectes no s'ordena d'una forma previsible. Pensem, per exemple, en el potencial del treball de Black Quantum Futurism, els qui projecten futurs desitjats alterant les concepcions del temps i l'espai des de tradicions culturals negres/africanes. Pensem en el potencial del muntatge en el cinema, en el talla i apega habitual en el procés d'escriptura de textos, en el qual a vegades un escriu entre paràgrafs, ompli buits, comença pel final. Imaginem, per un moment que, en fer scroll, la interfície es desplaçara d'una forma extremaaaaaaaaaadament lenta, permetent un temps d'assimilació del contingut verdadeeeeeeeerament llarg i sense presses. Tot això proposa experiències del temps diferents, no lineals, que podrien generar certes clivelles en les formes en què s'han cristal·litzat les concepcions temporals, esborrant qualsevol possibilitat de cronodiversitat. Quines implicacions tindria reclamar una cronodiversitat-  
  
Les implicacions que convoca un canvi de paradigma en aquest sentit són molt diverses, perquè les seues conse­qüències són el fruit de nombroses violències vinculades amb el capitalisme i la idea de progrés, la crisi mediam­biental —per no tenir en compte els temps geològics i accelerar tots els processos—, la lluita anticolonial —per la imposició del projecte modern i les lògiques positivistes i capitalistes, entre altres—, etc. Des de «NEGRE», volem po­sar el focus en propostes que promoguen, precisament, aquesta cronodiversitat. Sense discriminar formats ni pràc­tiques, pretenem posar el focus en processos i resultats que plantegen la construcció de narratives o temporalitats no lineals, feministes, anticolonials, desviades… en propostes que, en definitiva, desmunten les jerarquies imposades per un model de vida que, cada vegada més de pressa, ens acosta al col·lapse i a l'auge dels feixismes. Potser, davant aquest panorama, l'única opció és perdre'ns, apostar per la desorientació i el desordre, una desorientació que, com diu Sara Ahmed, pot entendre's com un moment vital, com «una experiència corporal que trastoca el món, que arranca el cos de les seues arrels». Marta Sesé  
  
2. Dotació econòmica  
S'estableix una dotació econòmica de 6.800 € distribuïts de la forma següent:  
- 3.400 euros, IVA inclòs, per a cadascun dels 2 projectes seleccionats.  
Partida pressupostària assignada: 45003 23460 22383  
  
3. Persones beneficiàries  
Pot presentar-se a la convocatòria qualsevol persona física o jurídica, artistes i/o comissaris/comissaries tant locals com nacionals.  
  
  
4. Termini de presentació de sol·licituds  
S'obrirà l'endemà de la publicació en el DOGV i finalitzarà el 29 de setembre de 2023. Al tancament d'aquest termini, no s'admetrà cap sol·licitud. Les persones sol·licitants que hagen presentat la sol·licitud tindran un termini de 10 dies hàbils, després de finalitzar el termini de presentació, per a esmenar la documentació, si així els fora requerit des del CMCV. Si no ho feren, se'ls tindrà per desistits de la seua petició, prèvia resolució d'exclusió (art. 68 Llei 39/2015).  
  
5. Presentació de sol·licituds  
Podrà presentar-se únicament un projecte per artista, comissari o col·lectiu. Les sol·licituds es presentaran pre­ferentment en format digital a través de l'aplicació disponible en www.consorcimuseus.gva.es/convocatories/   
També podran presentar-se de qualsevol de les formes previstes per l'art. 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
Les sol·licituds hauran d'anar acompanyades de la documentació següent:  
- Dades de contacte de l'interessat (en el cas que el projecte siga conjunt, la resta de participants constarà en la memòria tècnica del projecte).  
- Resum del projecte, en format pdf (400 paraules, màxim).  
- Memòria tècnica del projecte, en format pdf (màxim 5 MB), incloent-hi el títol del projecte.  
- Comissari/ària (si n'hi ha).  
- Artista/es participants.  
- Característiques del projecte expositiu (en el cas que el projecte requerisca un disseny expositiu o incloga una part instal·lativa de la peça de vídeo).  
- Altres activitats proposades que puguen ser rellevants per al projecte (si n'hi ha).  
- Relació de necessitats tècniques.  
- Pressupost desglossat. Determinar, en el cas que diverses persones formen el projecte, la forma en la qual facturaran.  
- Esbossos i/o imatges.  
- Curriculum vitae de la persona sol·licitant o de l'artista i/o comissari i un dossier de treballs anteriors.  
- Fotocopia DNI / passaport.  
Els projectes presentats no necessàriament hauran d'estar produïts abans d'optar a la convocatòria.  
  
6. Procés de selecció  
Per a la valoració i selecció de les sol·licituds presentades, queda constituït un jurat integrat per:  
- José Luis Pérez Pont, director gerent del Consorci de Museus de la Comunitat Valenciana.  
- Playtime Audiovisuales, plataforma de comissariat i gestió cultural formada per Natalia Piñuel Martín y Enrique Piñuel Martín.  
- Marta Sesé, comissària i crítica d'art, coordinadora editorial del MACBA i cofundadora d'Higo Mental.  
- Leticia Cano, directora projecte «NEGRE».  
Els projectes es valoraren tenint en compte els criteris següents:  
  
- Qualitat, coherència i viabilitat del projecte: fins a un màxim de 4 punts.  
- Adequació del projecte a les línies curatorials marcades per la convocatòria i adaptabilitat a l'espai expositiu: fins a un màxim de 3 punts.  
- Innovació i aportació a la creació artística, en concret al desenvolupament de projectes que exploren les possibilitats del vídeo en un context contemporani, amb preferència als projectes d'artistes emergents i d'aquells de trajectòria artística susceptible de ser enfortida: fins a un màxim de 2 punts.  
- Trajectòria de la persona sol·licitant: fins a un màxim d'1 punt.  
- Els projectes seran seleccionats sobre la base del resultat de la suma dels punts obtinguts.  
Es desestimaran aquells projectes que no respecten els principis democràtics de convivència i pluralitat, garantint així la igualtat de totes les persones amb independència del seu gènere, raça, llengua i orientació sexual.  
  
7. Resolució  
El jurat triarà 2 projectes per a la sala audiovisual de la Caixa Blanca, dins del projecte «NEGRE», per a ser exposats durant 2023 i 2024, i dos més que quedaran com a reserva en el cas que algun dels seleccionats renuncie.  
En cas que el jurat considere que els projectes presentats no assoleixen la qualitat requerida, es podrà deixar desert el nombre de projectes que es decidisca.  
La notificació dels projectes seleccionats i els de reserva es realitzarà mitjançant la seua publicació en la pàgina web del CMCV (www.consorcimuseus.gva.es) i en el DOGV. A més, es notificarà per correu electrònic aquesta resolució a totes les persones participants.  
Contra la decisió podrà interposar-se, de conformitat amb el que es disposa en l'art. 123 de la Llei 39/2015, del procediment administratiu comú de les administracions públiques, recurs potestatiu de reposició en el termini d'un mes a comptar des del següent a la seua notificació/ publicació davant el mateix òrgan que va dictar l'acte.  
Els projectes no seleccionats seran destruïts i els materials adjuntats, presentats per via electrònica, seran eliminats del servidor corresponent. El CMCV es compromet a no distribuir ni fer ús de la informació dels projectes no seleccionats.  
  
8. Compromís d'acceptació  
La present convocatòria és un procés de selecció de propostes, que es formalitzarà posteriorment mitjançant contracte, tot això en aplicació de les bones pràctiques en matèria de gestió cultural, sense que aquesta tinga la consideració de plec administratiu, ni forme part del procediment administratiu, més enllà de la selecció i que les persones participants accepten, amb la seua participació, les condicions incloses en aquestes.  
Les persones seleccionades subscriuran un contracte de comissariat amb el CMCV. Tal document tindrà per objecte regular els drets i les obligacions de les parts, així com establir la regulació dels incompliments. Igualment, es formalitzaran contractes amb els i les artistes o altres agents involucrats en el projecte.  
Les persones les propostes de les quals siguen seleccionades hauran de signar digitalment el contracte d'ho­noraris que el CMCV els trasllade. Tal document tindrà per objecte regular els compromisos als quals s'obliguen totes les parts, així com establir la regulació dels incompliments.  
És necessari tant per a la signatura del contracte com per a la posterior facturació disposar de certificat digital o signatura electrònica en vigor i vàlida. És indispensable per a poder rebre els pagaments presentar al CMCV els certificats que demostren estar al corrent de les seues obligacions tributàries i davant de la Seguretat Social.  
  
9. Pagament d'honoraris i producció  
El pagament dels honoraris, tant de comissariat com els que corresponguen als i les artistes participants en el projecte, s'efectuarà, prèvia presentació de les factures reglamentàries a través de la plataforma Face https://face.gov.es/es i d'acord amb la disponibilitat de tresoreria, en dos terminis:  
- 50 % a la signatura del contracte.  
- 50 % a la clausura de l'exposició.  
Aquesta dotació econòmica inclou els honoraris de l'artista i/o comissari/a, els treballs i materials de producció, si n'hi haguera, transport d'obra, muntatge, gràfica, dietes, despeses de transport i allotjament i altres despeses derivades de l'organització de l'exposició, que hauran de ser gestionades directament pel responsable del projecte.  
  
El pressupost final haurà de respectar la clàusula del Codi de Bones Pràctiques que marca un mínim del 15 % del cost total del projecte, com a remuneració i/o drets de propietat intel·lectual dels artistes.  
  
  
10. Termini d'execució  
Els projectes aprovats seran programats, d'acord amb la persona o col·lectiu seleccionat, en funció de les característiques dels projectes i la disponibilitat pressupostària, entre 2023 i 2024.  
  
11. Obligacions dels projectes seleccionats  
El responsable del projecte seleccionat comunicarà per escrit l'acceptació de formalitzar el corresponent contracte i aportar la documentació acreditativa de reunir les condicions legals necessàries per a subscriure'l, en un termini no superior a 7 dies des de la publicació de la resolució. En cas contrari, s'entendrà que desisteix i perdrà la condició de seleccionat.  
Els projectes seleccionats hauran de ser presentats, com a mínim, amb un mes d'antelació a la inauguració, als responsables del projecte ««NEGRE»» amb el dossier definitiu del projecte de l'exposició, la fitxa tècnica de la peça o peces que incloga el projecte i es compromet a complir amb els terminis establits.  
Qualsevol possible modificació del projecte haurà d'estar suficientment motivada i ser autoritzada prèviament pels responsables del projecte ««NEGRE»» i des del Consorci de Museus de la Comunitat Valenciana (CMCV) i el Centre Cultural Les Cigarreres.  
Així mateix, es compromet a executar el projecte en el termini acordat amb el Consorci de Museus de la Comunitat Valenciana (CMCV) i el Centre Cultural Les Cigarreres. En cas d'incompliment, la persona beneficiària es compromet al reintegrament de la dotació econòmica rebuda.  
  
12. Obligacions del CMCV  
El CMCV es compromet a desenvolupar aquest programa d'acord amb el Codi de Bones Pràctiques en la Cultura Valenciana, vetlant en tot moment pels drets de les persones beneficiàries i la integritat dels seus projectes.  
El CMCV serà l'encarregat d'avaluar, supervisar i realitzar el seguiment del desenvolupament del projecte, així com de les tasques de coordinació i de complir els terminis acordats pel que fa a l'execució d'aquest.  
  
13. Prerrogatives del CMCV  
El CMCV podrà sol·licitar informació sobre el desenvolupament del projecte durant la seua fase de producció, així com justificació documental de les despeses de producció realitzades.  
De comú acord amb les persones beneficiàries, el CMCV queda en llibertat per a negociar la coproducció i itinerància de tot o part del projecte seleccionat, amb altres institucions.  
  
14. Drets d'autoria  
Les persones o col·lectius seleccionats cedeixen de forma no exclusiva al CMCV i al projecte ««NEGRE»» els drets de comunicació pública dels projectes seleccionats per a la seua publicació en catàlegs, cartells, vídeos promocionals, pàgines web, xarxes socials i altres mitjans audiovisuals, sempre relacionats amb les finalitats de la institució convocant, sense perjudici dels drets morals que ostenten per raó de la seua autoria.  
Els participants en la convocatòria asseguren que la proposta presentada és original i que ostenten tots els seus drets, inclosos (però no excloents) els drets de propietat intel·lectual. Si la proposta inclou drets de terceres persones, els participants garanteixen l'obtenció dels drets, autoritzacions i/o llicències necessàries, exonerant el CMCV de qualsevol reclamació sobre aquest tema.  
El CMCV, el Centre Cultural Les Cigarreres i el projecte ««NEGRE»» es comprometen a respectar, escrupolosament, els drets de l'autor o autora sobre la seua obra, reconeixent, en tot moment, la seua autoria.  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 4 de setembre de 2023.- El gerent del Consorci de Museus de la Comunitat Valenciana: José Luis Pérez Pont.